b"\n_START_ARTICLE_\nGarnatxa roja\n_START_PARAGRAPH_\nLa garnatxa roja, anomenada lledoner roig a l'Empord\xc3\xa0, \xc3\xa9s una varietat vin\xc3\xadfera, que es reconeix dintre la fam\xc3\xadlia de les garnatxes pel color de les seves baies roges. Existeixen varietats de ra\xc3\xafms blancs, negres, vermells i grisos. Les antocianines i altres pigments de la fam\xc3\xadlia dels\xc2\xa0polifenols\xc2\xa0s\xc3\xb3n els responsables de la variaci\xc3\xb3 de les tonalitats porpres en les varietats de ra\xc3\xafm. La garnatxa roja \xc3\xa9s una varietat roja, tot i que el consell regulador de la DO Empord\xc3\xa0 la classifica com a varietat blanca perqu\xc3\xa8 el tipus de vinificaci\xc3\xb3 que s'utilitza \xc3\xa9s m\xc3\xa9s pr\xc3\xb2pia de les varietats blanques.\n_START_SECTION_\nCaracter\xc3\xadstiques ampelogr\xc3\xa0fiques de la varietat\n_START_PARAGRAPH_\nLa garnatxa roja s'adapta molt b\xc3\xa9 a l'escassetat h\xc3\xaddrica, \xc3\xa9s una varietat pr\xc3\xb2pia de climes \xc3\xa0rids i assolellats, com el mediterrani, pel que les seves arrels poden arribar als vint metres de profunditat en busca d'hidrataci\xc3\xb3. El penjoll de ra\xc3\xafm t\xc3\xa9 una longitud curta-mitjana. Comparat amb altres ra\xc3\xafms de vinificaci\xc3\xb3 \xc3\xa9s gros, de forma c\xc3\xb2nica, amb pres\xc3\xa8ncia d'ales i compacte. T\xc3\xa9 una fulla cune\xc3\xafforme pentagonal de color verd clar de dents convexes i una tija verda i llisa. Segons la quantitat d'aigua que nodreix el cep la fulla presenta uns l\xc3\xb2buls m\xc3\xa9s o menys marcats, quanta m\xc3\xa9s sequedat pateix el cep m\xc3\xa9s marcats es mostren els l\xc3\xb2buls. La baia de ra\xc3\xafm \xc3\xa9s de dimensi\xc3\xb3 curta-mitjana, com la majoria dels ra\xc3\xafms de vinificaci\xc3\xb3. D'una forma el\xc2\xb7l\xc3\xadptica i amb un pes que oscil\xc2\xb7la entre els 2,5 i els 3 grams. L'epidermis \xc3\xa9s fina i de color roig en el cas dels clons de garnatxa roja empordanesa i de color gris en els cas de clons de garnatxa grisa francesa anomenada grenache gris. La polpa en canvi \xc3\xa9s incolora, com l'\xc3\xa0mplia majoria de varietats de ra\xc3\xafm. No t\xc3\xa9 cap gust en particular.\n_START_SECTION_\nResist\xc3\xa8ncia a les malures\n_START_PARAGRAPH_\nLa garnatxa roja s'adapta molt b\xc3\xa9 als climes secs i aix\xc3\xb2 s'explica en part per la seva resist\xc3\xa8ncia a l'o\xc3\xafdi o malura blanca i alhora la seva baixa resist\xc3\xa8ncia al m\xc3\xadldiu, que \xc3\xa9s un tipus de fong que apareix en condicions d'exc\xc3\xa9s d'humitat. El tipus de selecci\xc3\xb3 clonal lliure els nous ceps d'infeccions v\xc3\xadriques, en canvi la selecci\xc3\xb3 massal d\xc3\xb3na com a resultat ceps menys productius.\n_START_SECTION_\nCaracter\xc3\xadstiques del ra\xc3\xafm per la vinificaci\xc3\xb3\n_START_PARAGRAPH_\nLa garnatxa roja presenta el mateix grau d'acidesa baix que la garnatxa blanca i la garnatxa negra. Avui dia, per a poder elaborar bons vins de garnatxa a l'Empord\xc3\xa0, cal una alta concentraci\xc3\xb3 de sucres, per aix\xc3\xb2 el ra\xc3\xafm es verema preferentment la tercera setmana de setembre buscant un grau alcoh\xc3\xb2lic d'entre 14 i 15 graus. El resultat \xc3\xa9s un ra\xc3\xafm de baixa acidesa, alta concentraci\xc3\xb3 de sucres i sense gens d'\xc3\xa0cid m\xc3\xa0lic.\n_START_SECTION_\nHist\xc3\xb2ria i adaptaci\xc3\xb3 de la garnatxa roja a l'Empord\xc3\xa0\n_START_PARAGRAPH_\nEn l'actualitat dins la Denominaci\xc3\xb3 d'Origen Empord\xc3\xa0 hi ha 57 hect\xc3\xa0rees de Garnatxa roja. Aix\xc3\xad com 362 hect\xc3\xa0rees de Garnatxa negra i 60 hect\xc3\xa0rees de Garnatxa blanca. _NEWLINE_Es creu que la garnatxa \xc3\xa9s origin\xc3\xa0ria del territori de la Corona d'Arag\xc3\xb3. Avui en dia a l'Empord\xc3\xa0 podem trobar ceps de garnatxa roja que van ser plantats abans dels anys 60, i aquests tenen la pell roja la qual cosa indica que s\xc3\xb3n clons de lledoner roig aut\xc3\xb2cton empordan\xc3\xa8s. En la majoria dels ceps que foren plantats a partir de la d\xc3\xa8cada de 1960 el ra\xc3\xafm t\xc3\xa9 un color m\xc3\xa9s p\xc3\xa0l\xc2\xb7lid, s\xc3\xb3n ceps de grenache gris de proced\xc3\xa8ncia francesa. _NEWLINE_A part de les difer\xc3\xa8ncies en el color de l'epidermis, la garnatxa roja d\xc3\xb3na m\xc3\xa9s baix rendiment de quilos per cep. El celler Mart\xc3\xad i Fabra posseeix tres vinyes de garnatxa roja plantades el 1929, el 1939 i el 1944 que li donen entre 2.000 i 4.000 quilos per hect\xc3\xa0rea; i en canvi, el mateix celler assegura que la vinya m\xc3\xa9s jove que t\xc3\xa9 de garnatxa roja amb empelts procedents de Fran\xc3\xa7a li rendeix entre 8.000 i 10.000 quilos per hect\xc3\xa0rea. L'en\xc3\xb2leg del celler, Joan Mart\xc3\xad i Fabra, va aportar informaci\xc3\xb3 sobre els efectes dels diferents terrenys durant la Jornada de la Garnatxa Roja, afirmant que en terrenys argilosos la varietat d\xc3\xb3na m\xc3\xa9s graduaci\xc3\xb3 (entre 1 i 1,5 graus m\xc3\xa9s) i en s\xc3\xb3ls gran\xc3\xadtics els fruits s\xc3\xb3n m\xc3\xa9s arom\xc3\xa0tics.\n_START_SECTION_\nTipus de vins elaborats\n_START_PARAGRAPH_\nLa garnatxa roja s'utilitza per elaborar molts tipus de vins diferents. El m\xc3\xa9s ancestral \xc3\xa9s la Garnatxa d'Empord\xc3\xa0, un vi dol\xc3\xa7 natural que fa la seva crian\xc3\xa7a oxidativa en solera, ja sigui en les b\xc3\xb3tes de tradicionals de 2.000 a 6.000 litres o reaprofitant b\xc3\xb3tes de 525 litres de roure. Per elaborar vins dol\xc3\xa7os de garnatxa roja tamb\xc3\xa9 s'usen altres m\xc3\xa8todes de crian\xc3\xa7a oxidativa com el sol i serena. Tamb\xc3\xa9 s'utilitza per a l'elaboraci\xc3\xb3 de vins blancs joves, vins blancs de crian\xc3\xa7a, vins rosats i s'afegeix en cupatges per fer vi negre jove.\n_START_SECTION_\nPropietats organol\xc3\xa8ptiques\n_START_PARAGRAPH_\nLa garnatxa roja aporta als vins blancs m\xc3\xa9s cos, estructura i allargada en boca que la garnatxa blanca. Per aix\xc3\xb2 s'utilitza habitualment el cupatge d'aquestes dues varietats per a la vinificaci\xc3\xb3 de vins blancs de crian\xc3\xa7a. A nivell olfactiu, la garnatxa roja gaudeix d'una bona intensitat arom\xc3\xa0tica. Hi predominen les aromes prim\xc3\xa0ries de notes c\xc3\xadtriques que recorden la pela de la llimona, i de fruites vermelles com les maduixetes."